คดีเผาเมืองจุดเปลี่ยนรับประกัน "จลาจล"
โดย...ฉัตรชัย ธนจินดาเลิศ
15 มี.ค. 2556

โดย...ฉัตรชัย ธนจินดาเลิศ
คงเป็นหนังที่ต้องว่ากันอีกยาว กว่าจะรู้ได้ว่าบทสรุปสุดท้ายแล้วผลพวงของคดีเผาเมืองที่เกิดขึ้นในช่วงการชุมนุมของกลุ่มแนวร่วมประชาธิปไตยต่อต้านเผด็จการแห่งชาติ หรือ นปช. จะจบลงเช่นไร 
เมื่อผลการตัดสินเบื้องต้นของศาลที่ทยอยกันออกมา ต่างก็มีผลที่สวนทางกันอย่างสิ้นเชิง และอาจเป็นจุดเปลี่ยนในอนาคตที่ทำให้บริษัทประกันและตัวผู้ทำประกันเองต้องเตรียมพร้อมกับสิ่งที่จะเกิดขึ้นตามด้วย โดยเฉพาะเรื่องของการรับประกันภัยความเสี่ยงภัยทุกชนิด หรือ IAR (Industrial All Risks Insurance) ที่อาจต้องมีการเปลี่ยนแปลงครั้งใหญ่ 
สุรชัย ศิริวัลลภ กรรมการและประธานเจ้าหน้าที่บริหาร บริษัท ไทยรับประกันภัยต่อ หรือไทยรี กล่าวว่า จากคำตัดสินของศาลที่เกี่ยวเนื่องกับคดีความไม่สงบทางการเมืองเมื่อปี 2553 ที่เริ่มทยอยออกมานั้น อาจส่งผลให้ต้องมีการปรับเงื่อนไขการรับประกันภัยไอเออาร์ รวมการรับประกันภัยก่อการร้ายกันใหม่ เพื่อให้สอดคล้องกับสถานการณ์
“หลังจากนี้เชื่อว่าเงื่อนไขในการรับประกันภัยไอเออาร์จะไม่เหมือนเดิม โดยทางบริษัทประกันและบริษัทรับประกันภัยต่อ (รีอินชัวเรอร์) อาจจะไม่ให้ความคุ้มครองเกี่ยวกับรับประกันภัยจลาจล ภัยจากการประท้วง หรือภัยที่เกี่ยวกับการเมืองรวมไว้กับประกันภัยไอเออาร์เหมือนของเดิมอีกต่อไป แต่อาจให้มีการแยกและนำไปรวมกับความคุ้มครองประกันภัยก่อการร้ายแทน เพื่อให้มีความชัดเจน จะได้ไม่เกิดปัญหาความขัดแย้งหรือตีความเหมือนในปัจจุบันอีก ซึ่งการรับประกันภัยจลาจลรวมกับประกันภัยก่อการร้ายก็มีตลาดเฉพาะรองรับอยู่แล้ว เรื่องนี้ไม่ต้องห่วง” สุรชัย กล่าว
ทั้งนี้ จากการตัดสินเบื้องต้นที่ศาลให้ห้างสรรพสินค้าเซ็นทรัลเวิลด์ที่ถูกไฟไหม้เกิดจากการจลาจล ไม่ได้เกิดจากเหตุการณ์ก่อการร้าย และทำให้บริษัท เทเวศประกันภัย ต้องจ่ายค่าสินไหมรวมกัน 2 คคี กว่า 5,000 ล้านบาทนั้น คงทำให้บริษัทประกันและรีอินชัวเรอร์ต้องทำงานหนัก เพราะคำตัดสินของศาลแต่ละคดีที่เกิดขึ้นออกมาไม่เหมือนกัน ซึ่งเป็นเหตุการณ์ที่สับสนและไม่เคยเกิดขึ้นในโลกนี้มาก่อน
อย่างเช่นก่อนหน้านี้ คดีที่กลุ่ม นปช.บุกไปสร้างความเสียหายให้กับโรงแรมรอยัลคลิฟ พัทยา ตัวคดีนี้ก็ไปจบที่ศาลอุทธรณ์ โดยมีคำพิพากษาว่า คดีที่เกิดขึ้นเป็นการก่อการร้าย ส่งผลให้บริษัท กรุงเทพประกันภัย ในฐานะผู้รับประกัน ไม่ต้องจ่ายค่าสินไหมทดแทนให้กับลูกค้า 
ดังนั้น เท่ากับว่าตอนนี้คดีที่เกิดขึ้นในช่วงที่มีการชุมนุมของกลุ่ม นปช. ต่างมีผลตัดสินของศาลออกมาว่า เกิดจากการก่อการร้ายและเกิดจากการจลาจลให้เห็น 
สุรชัย กล่าวว่า เหตุการณ์ครั้งนี้จึงเป็นหน้าที่ของสมาคมประกันวินาศภัยไทยต้องไปวางแผนต่อไปว่าจะมีแนวทางดำเนินงานหรือแก้ไขปัญหาอย่างไรต่อไป เพื่อไม่ให้ประวัติศาสตร์ซ้ำรอยขึ้นมาอีกในอนาคต